ส่วนที่ 1

ข้อมูลสรุป

สรุปข้อมูลบริษัทที่ออกหลักทรัพย์

บริษัท ยูนิค ไมนิ่ง เซอร์วิสเซส จำกัด (มหาชน) (“บริษัทฯ” หรือ “UMS”) ก่อตั้งโดยบริษัท
ยูนิคแก๊ส แอนด์ ปิโตรเคมีคัลส์ จำกัด (มหาชน) (UGP) และนายสมบูรณ์ สิริไพบูลย์พงศ์
ซึ่งถือหุ้นร้อยละ 51 และ 49 ตามลำดับ ได้จดทะเบียนจัดตั้งบริษัทฯขึ้นเมื่อวันที่ 17 มีนาคม 2537
ด้วยทุนจดทะเบียนเริ่มต้น 1 ล้านบาท
โดยเริ่มต้นประกอบธุรกิจการนำเข้าถ่านหินคุณภาพดีจากต่างประเทศ
และจัดจำหน่ายถ่านหินให้กับโรงงานอุตสาหกรรมต่างๆภายในประเทศ
เนื่องจากผู้บริหารเล็งเห็นถึงโอกาสและแนวโน้มการเติบโตที่ดีของอุตสาหกรรมถ่านหิน
เนื่องจากมีปัจจัยสนับสนุนหลายประการ ได้แก่
ผลิตภัณฑ์ถ่านหินเป็นเชื้อเพลิงที่มีราคาต่ำและมีปริมาณสำรองมากเมื่อเปรียบเทียบกับน้ำมันเตาและก๊าซธรรมชาติ
ประกอบกับประสบการณ์ของผู้บริหารในอุตสาหกรรมพลังงานที่ผ่านมา
ทำให้ผู้บริหารมีความมั่นใจในการดำเนินธุรกิจนี้ให้ประสบความสำเร็จและเติบโตอย่างมั่นคงต่อไป

เดือนมกราคม 2547 ที่ประชุมวิสามัญผู้ถือหุ้น ครั้งที่ 2/2547
มีมติให้บริษัทฯแปรสภาพเป็นบริษัทมหาชน และเพิ่มทุนจดทะเบียนจาก 50 ล้านบาทเป็น 70 ล้านบาท
โดยออกหุ้นสามัญใหม่จำนวน 20 ล้านหุ้น มูลค่าที่ตราไว้หุ้นละ 1 บาท เพื่อเสนอขายต่อประชาชน
โดยกำหนดราคาขาย 7.95 บาทต่อหุ้น รวมเงินทุนที่ได้จากการจำหน่ายหุ้นเท่ากับ 159 ล้านบาท
และบริษัทฯเข้าจดทะเบียนซื้อขายวันแรกในตลาดหลักทรัพย์ เอ็ม เอ ไอ วันที่ 16 กรกฎาคม 2547

เดือนธันวาคม 2553 บริษัทอะธีน โฮลดิ้ง จำกัด ซึ่งเป็นบริษัทย่อยที่บริษัทโทรีเซนไทย เอเยนต์ซีส์
จำกัด (มหาชน) หรือ TTA ถือหุ้นอยู่ร้อยละ 99.99 ได้เข้าทำรายการเสนอซื้อหลักทรัพย์เสร็จสิ้น
โดยถือหุ้นทั้งหมดจำนวน 136,083,041 หุ้น หรือร้อยละ 89.55 ของหุ้นที่จำหน่ายได้แล้วทั้งหมด
และใบสำคัญแสดงสิทธิที่จะซื้อหุ้นจำนวน 56,453,219 หน่วย หรือร้อยละ 37.41
ของหุ้นที่จำหน่ายได้แล้วทั้งหมด ส่งผลให้บริษัท TTA เป็นผู้ถือใหญ่ของบริษัทฯ

ภาพรวมการประกอบธุรกิจของบริษัทฯ

บริษัทฯประกอบธุรกิจการนำเข้าถ่านหินคุณภาพดี มีค่าพลังงานความร้อนปานกลาง
และมีผลกระทบต่อสิ่งแวดล้อมน้อย
โดยนำเข้าจากประเทศอินโดนีเซียเพื่อจัดจำหน่ายให้กับโรงงานอุตสาหกรรมทั้งขนาดใหญ่
ขนาดกลางและขนาดเล็ก
โดยเฉพาะโรงงานอุตสาหกรรมในจังหวัดกรุงเทพและปริมณฑลรวมถึงจังหวัดใกล้เคียง
บริษัทฯมีอุตสาหกรรมที่เป็น เป้าหมายหลัก คือ อุตสาหกรรมอาหาร อุตสาหกรรมกระดาษ
และอุตสาหกรรมสิ่งทอ
โดยบริษัทฯมีกลยุทธ์นำถ่านหินดังกล่าวมาทำการคัดเลือกและปรับปรุงคุณภาพเพื่อให้ถ่านหินมีคุณภาพตรงกับคุณสมบัติเชิงวิศวกรรมของหม้อไอน้ำของแต่ละโรงงานอุตสาหกรรม
นอกจากนี้ บริษัทฯยังเข้าร่วมประมูลขายถ่านหินให้กับบริษัทเอกชนในอุตสาหกรรมปูนซีเมนต์
และอุตสาหกรรมผลิตไฟฟ้าที่มีการประมูลจัดซื้อถ่านหินอีกด้วย บริษัทฯถือหุ้นในบริษัทย่อย 4 บริษัท
โดยมีรายละเอียดดังนี้

บริษัท ยูเอ็มเอส ลอจิสติกส์แมแนจเมนท์ จำกัด (เดิม: บริษัท ยูเอ็มเอส โคลบริคเครท จำกัด)
จดทะเบียนจัดตั้งวันที่ 20 ตุลาคม 2549
ปัจจุบันดำเนินธุรกิจด้านบริการด้านโลจิสติกให้กับบริษัทฯและลูกค้าอื่น
โดยได้รายรับเป็นค่าบริการเป็นหลัก

บริษัท ยูเอ็มเอส ไลท์เตอร์ จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่งและขนถ่ายทางน้ำ ได้แก่ การขนส่งทางเรือขนาดประมาณ 500-2,500
ตันต่อลำ ทั้งนี้ บริษัท ยูเอ็มเอส ไลท์เตอร์ จำกัด
คาดว่าจะมีรายได้จากการขนส่งถ่านหินของบริษัทฯประมาณร้อยละ 60
เพื่อลดต้นทุนการขนส่งทางน้ำของบริษัทฯลง
และรายได้รับจ้างงานขนส่งของบริษัทอื่นๆอีกประมาณร้อยละ 40
เพื่อสร้างรายได้ให้กับบริษัทฯเพิ่มขึ้น ปัจจุบัน บริษัท ยูเอ็มเอส ไลท์เตอร์ จำกัด
มีเรือลำเลียงทั้งสิ้น 12 ลำ

บริษัท ยูเอ็มเอส ขนส่ง จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่งและขนถ่ายทางบก ได้แก่ การขนส่งโดยรถบรรทุก ทั้งนี้ บริษัท ยูเอ็มเอส
ขนส่ง จำกัด จะรับงานขนส่งของบริษัทฯเป็นหลักเพื่อลดต้นทุน
และสามารถรับงานขนส่งของบริษัทอื่นๆ เช่นกัน
โดยปัจจุบันได้หยุดการดำเนินงานและปรับเปลี่ยนการดำเนินงานเป็นรูปแบบฝ่ายขนส่งของบริษัทฯ

บริษัท ยูเอ็มเอส พอร์ต เซอร์วิสเซส จำกัด จดทะเบียนจัดตั้งเมื่อวันที่ 22 ตุลาคม 2551
ดำเนินธุรกิจท่าเทียบเรือที่อำเภอนครหลวง จังหวัดอยุธยา โดยได้รับรายได้เป็นค่าบริการผ่านท่า
ซึ่งมีสินค้าได้แก่ ถ่านหิน ปูนเม็ด แร่เหล็ก เป็นต้น

ลักษณะผลิตภัณฑ์หรือบริการ

ถ่านหินเป็นเชื้อเพลิงฟอสซิลซึ่งมีปริมาณสำรองอยู่มาก
โดยแหล่งถ่านหินกระจายอยู่ในประเทศต่างๆมากกว่า 100 ประเทศทั่วโลก
ทำให้ถ่านหินเป็นเชื้อเพลิงที่มีความมั่นคงสูง ราคามีการแข่งขันกันสูง
ส่งผลให้มีราคาถูกกว่าเชื้อเพลิงชนิดอื่นโดยเฉพาะอย่างยิ่ง ก๊าซธรรมชาติและน้ำมันเตา
โดยถ่านหินเป็นเชื้อเพลิงธรรมชาติชนิดหนึ่งซึ่งมีสถานะเป็นของแข็งและมีแร่ธาตุที่สำคัญ คือ คาร์บอน
โดยทั่วไปแล้วถ่านหินจะมีสีน้ำตาลเข้มหรือสีดำและแบ่งได้หลายประเภท
ถ่านหินที่มีคุณภาพดีที่สุดเรียงตามลำดับ ได้แก่ แอนทราไซต์ บิทูมินัส ซับบิทูมินัส และลิกไนต์
โดยบริษัทฯเน้นการนำเข้าถ่านหินประเภทบิทูมินัสและซับบิทูมินัส เนื่องจากเป็นถ่านหินที่มีคุณภาพดี
มีค่าความร้อนในระดับปานกลาง ค่าความชื้นและปริมาณเถ้าที่ไม่สูงมากนัก
รวมถึงมีปริมาณกำมะถันต่ำใกล้เคียงกับน้ำมันเตา (น้ำมันเตามีปริมาณกำมะถันประมาณ 0.1-3.0
เปอร์เซนต์) ทำให้มีมลภาวะกับสิ่งแวดล้อมน้อยมาก
โดยส่วนใหญ่บริษัทฯจะนำเข้าถ่านหินประเภทซับบิทูมินัส
และมีการนำเข้าถ่านหินประเภทบิทูมินัสเป็นครั้งคราว (Spot) ตามคำสั่งของลูกค้ารายใหญ่เท่านั้น
เนื่องจากถ่านหินประเภทบิทูมินัสมีราคาแพง ส่วนถ่านหินประเภทแอนทราไซต์
บริษัทฯไม่ได้นำเข้าถ่านหินประเภทนี้เนื่องจากมีราคาสูงกว่ามาก
บริษัทฯจึงไม่ได้เน้นทำการตลาดสำหรับถ่านหินประเภทนี้
ส่วนถ่านหินประเภทลิกไนต์เป็นถ่านหินคุณภาพต่ำ มีปริมาณกำมะถันมาก
ทำให้มีผลกระทบต่อสิ่งแวดล้อมสูง ดังนั้นถ่านหินประเภทนี้จึงไม่เป็นที่นิยมของลูกค้า

มาตรฐานคุณภาพอากาศจากปล่องระบายซึ่งกำหนดโดยกระทรวงอุตสาหกรรม เล่มที่ 122 ตอนพิเศษ
37 ง วันที่ 9 พฤษภาคม 2548 กำหนดให้สารมลพิษที่ปากปล่องระบายของโรงงานอุตสาหกรรม
เช่น ค่าซัลเฟอร์ไดออกไซด์ มีค่าไม่เกิน 700 ppm (part per million)
ในขณะที่ถ่านหินของบริษัทฯ
เมื่อนำไปใช้ในโรงงานอุตสาหกรรมและวัดค่าก๊าซที่ปากปล่องระบายได้ค่าซัลเฟอร์ไดออกไซด์ต่ำกว่ามาตรฐาน
โดยทั่วไป ได้ค่าไม่เกิน 100 ppm (part per million)
ดังนั้นถ่านหินที่บริษัทฯจำหน่ายจึงไม่ก่อให้เกิดปัญหากับสิ่งแวดล้อมตามมาตรฐานที่กระทรวงอุตสาหกรรมกำหนด

ขั้นตอนในการดำเนินธุรกิจของบริษัทฯ
เริ่มจากนำเข้าถ่านหินจากประเทศอินโดนีเซียและจำหน่ายให้กับโรงงานอุตสาหกรรมต่างๆ
สำหรับโรงงานอุตสาหกรรมขนาดใหญ่ทั้งหมดและโรงงานอุตสาหกรรมขนาดกลางบางราย
บริษัทฯสามารถจัดส่งถ่านหินให้ลูกค้าได้ทันที โดยไม่ต้องพักสินค้าที่คลังสินค้าของบริษัทฯ
แต่สำหรับลูกค้าโรงงานอุตสาหกรรมขนาดกลางบางรายและโรงงานอุตสาหกรรมขนาดเล็กต้องการถ่านหินที่ผ่านกระบวนการคัดเลือก
ปรับปรุงคุณภาพและการคัดขนาด โดยในการนำเข้าถ่านหินแต่ละครั้ง (50,000–70,000 ตัน)
จะมีถ่านหินที่มีคุณสมบัติแตกต่างกันในด้านค่าความร้อน ความชื้น ปริมาณขี้เถ้า และปริมาณกำมะถัน
ซึ่งบริษัทฯจำเป็นต้องทำการคัดเลือกคุณภาพถ่านหินก่อน
ซึ่งถ่านหินที่นำเข้าแต่ละประเภทจะมีคุณสมบัติแตกต่างกัน เช่น ในด้านค่าความร้อน ความชื้น
แม้ว่าจะมาจากเหมืองเดียวกันก็ตาม (ถ่านหินในแต่ละชั้นดินจะมีคุณสมบัติแตกต่างกัน เช่น ซับบิทูมินัส
อาจแยกออกเป็นหลายชนิด ขึ้นอยู่กับค่าความร้อน ความชื้น ปริมาณขี้เถ้า และปริมาณกำมะถัน
เป็นต้น)
หลังจากนั้นบริษัทฯจึงนำถ่านหินมาผสมกันตามสูตรเฉพาะของบริษัทฯเพื่อให้ได้คุณสมบัติตามที่ลูกค้าต้องการ
และบริษัทฯจะทำการคัดขนาดถ่านหินเพื่อให้มีคุณภาพที่เหมาะสมสำหรับหม้อไอน้ำของโรงงานอุตสาหกรรมหากลูกค้าต้องการ
เนื่องจากหม้อไอน้ำมีการออกแบบเชิงวิศวกรรมที่แตกต่างกันออกไป
เพื่อให้การเผาผลาญเชื้อเพลิงเป็นไปอย่างสมบูรณ์มากที่สุด
และบริษัทฯจะให้บริการจัดส่งสินค้าให้กับลูกค้า
โดยจัดส่งทุกวันเพื่อความสะดวกในการใช้งานของลูกค้า
และยังเป็นการช่วยลดจำนวนถ่านหินที่จะต้องเก็บในโกดังเก็บถ่านหินของลูกค้าอีกด้วย
เนื่องจากลูกค้าหลายรายไม่มีสถานที่เพียงพอในการเก็บถ่านหิน

  กลยุทธ์การแข่งขัน

(1) ด้านสินค้าและบริการ

บริษัทฯมีกลยุทธ์ที่สำคัญทางด้านผลิตภัณฑ์ซึ่งแตกต่างจากบริษัทคู่แข่งทั่วไป
โดยบริษัทฯมีกระบวนการคัดเลือกและปรับปรุงคุณภาพถ่านหินให้เหมาะสมกับหม้อไอน้ำของแต่ละโรงงานอุตสาหกรรม
เพื่อให้เกิดประสิทธิภาพสูงสุดในการเผาผลาญเชื้อเพลิง ณ ปัจจุบัน
บริษัทฯดำเนินนโยบายนี้ให้กับโรงงานอุตสาหกรรมขนาดกลางและขนาดเล็ก
เป็นการสร้างมูลค่าเพิ่มให้กับสินค้าเพื่อลดการแข่งขันด้านราคาโดยเฉพาะกับผู้จัดจำหน่ายถ่านหินรายใหญ่ในประเทศ
โดยบริษัทฯมุ่งเน้นการทำตลาดโดยเจาะในกลุ่มโรงงานอุตสาหกรรมขนาดเล็กและขนาดกลางที่มีอยู่เป็นจำนวนมาก
เนื่องจากบริษัทฯมีกำไรขั้นต้นที่สูงกว่าการขายถ่านหินให้กลุ่มโรงงานอุตสาหกรรมขนาดใหญ่

นอกจากนี้ ในเรื่องของการให้บริการ
บริษัทฯสามารถให้บริการได้ตามความต้องการของลูกค้าได้เป็นอย่างดี โดยบริษัทฯ
สามารถจัดส่งสินค้าให้กับลูกค้าได้ตลอด
หากลูกค้ามีความต้องการใช้ถ่านหินก็จะสามารถจัดส่งได้ทันทีตามเวลาที่ลูกค้าต้องการ
โดยบริษัทฯมีรถบรรทุกเป็นของบริษัทฯเอง ทำให้สามารถส่งสินค้าไปให้กับลูกค้าได้ทุกวัน
ส่งผลให้ลูกค้าไม่จำเป็นต้องเก็บสต็อกสินค้ามากและลูกค้ามีความสะดวกในการใช้งานเพิ่มขึ้นอีกด้วย

  (2) ด้านการขยายฐานลูกค้า

เนื่องจากถ่านหินเป็นเชื้อเพลิงที่มีราคาต่ำรวมถึงเป็นแหล่งเชื้อเพลิงที่มีปริมาณสำรองสูงเมื่อเปรียบเทียบกับน้ำมันเตาและก๊าซธรรมชาติ
และมีผลกระทบต่อสิ่งแวดล้อมน้อยมาก (ถ่านหินประเภทบิทูมินัสและซับบิทูมินัสที่บริษัทฯเป็นผู้จำหน่าย)
ดังนั้นในระยะยาว โรงงานอุตสาหกรรมต่างๆจึงมีแนวโน้มที่จะเปลี่ยนมาใช้ถ่านหินเพิ่มมากขึ้น
บริษัทฯ มีเป้าหมายในการขยายฐานลูกค้าไปยังกลุ่มโรงงานอุตสาหกรรมที่ใช้น้ำมันเตา
เนื่องจากเป็นกลุ่มลูกค้าที่มีอยู่เป็นจำนวนมาก ส่วน ก๊าซธรรมชาติและก๊าซหุงต้ม
บริษัทฯอยู่ระหว่างการศึกษาโครงการแปลงถ่านหินเป็นก๊าซ
ซึ่งเชื่อว่าจะเป็นประโยชน์กับบริษัทฯอย่างมาก
หากราคาก๊าซปรับราคาในอัตราลอยตัวตามราคาในตลาดโลก

บริษัทฯมีโครงการที่จะเข้าไปนำเสนอทางเลือกให้กับลูกค้าอื่นๆเพิ่มเติม
เพื่อให้เห็นถึงประโยชน์ที่ลูกค้าจะได้รับจากการใช้ถ่านหินเป็นแหล่งเชื้อเพลิงแทนน้ำมันเตา
โดยบริษัทฯใช้กลยุทธ์เข้าไปนำเสนอถึงค่าใช้จ่ายที่ประหยัดได้ โดยใช้ระยะเวลาคืนทุนประมาณ
9-24 เดือน
รวมถึงให้ความรู้กับลูกค้าเพื่อให้เปลี่ยนทัศนคติที่ไม่ถูกต้องเกี่ยวกับถ่านหินในเรื่องของการก่อให้เกิดมลภาวะกับสิ่งแวดล้อม
ทำให้ลูกค้าให้ความสนใจหันมาใช้ถ่านหินมากขึ้น โดยค่าใช้จ่ายในการผลิตเชื้อเพลิงไอน้ำ 1 ตัน
โดยเปรียบเทียบระหว่างถ่านหินและน้ำมันเตา โดยถ่านหินมีค่าใช้จ่ายในการผลิตไอน้ำเพียง 597
บาทต่อตัน ในขณะที่น้ำมันเตามีค่าใช้จ่ายประมาณ 1,583 บาทต่อตัน
ซึ่งจะเห็นได้ว่าถ่านหินมีต้นทุนการผลิตไอน้ำที่ต่ำกว่าน้ำมันเตามาก
ทำให้บริษัทฯคาดว่าจะขยายฐานลูกค้าได้เพิ่มขึ้นจากจุดเด่นของถ่านหินจุดนี้

  (3) ด้านการบริหารต้นทุน

บริษัทฯ มีการวางแผนการซื้อสินค้าที่มีประสิทธิภาพ
โดยการบริหารสินค้าคงคลังให้อยู่ในระดับที่เหมาะสม การวางแผนการขนส่งที่เป็นระบบ
รวมถึงการมีคลังสินค้าซึ่งอยู่ใกล้กับโรงงานอุตสาหกรรมที่เป็นฐานลูกค้า
ทำให้ประหยัดค่าขนส่งได้มาก อีกทั้งบริษัทฯมีเรือโป๊ะและรถบรรทุกเป็นของตัวเองจำนวนหนึ่ง
ทำให้ลดค่าใช้จ่ายในการจ้างบริษัทขนส่งภายนอกลง

ลักษณะของกลุ่มลูกค้า

บริษัทฯจำหน่ายถ่านหินให้แก่โรงงานอุตสาหกรรมในประเทศ
โดยแบ่งเป็นโรงงานอุตสาหกรรมขนาดใหญ่ ขนาดกลางและขนาดเล็ก
บริษัทฯมีนโยบายในการขยายฐานลูกค้าไปยังอุตสาหกรรมขนาดกลางและขนาดเล็กมากขึ้น
ซึ่งกลุ่มโรงงานเหล่านี้ไม่ได้เป็นเป้าหมายของผู้จัดจำหน่ายถ่านหินรายใหญ่ในประเทศ
จึงเป็นการลดการแข่งขันในด้านราคากับผู้จัดจำหน่ายถ่านหินรายใหญ่ ในปี 2554
บริษัทฯมีกลุ่มลูกค้าที่เป็นโรงงานอุตสาหกรรมขนาดเล็กและขนาดกลางจำนวนประมาณ 400-500
ราย และกลุ่มโรงงานอุตสาหกรรมขนาดใหญ่ประมาณ 8 ราย
ซึ่งมีฐานลูกค้าอยู่ในกลุ่มอุตสาหกรรมปูนซีเมนต์เป็นหลัก

ภาวะการแข่งขัน

การจำหน่ายถ่านหินให้กับโรงงานอุตสาหกรรมในประเทศไทยเป็นธุรกิจที่มีผู้ประกอบการประมาณ 20
ราย โดยบริษัทฯมีคู่แข่งทางการค้าที่สำคัญได้แก่ บริษัท บ้านปู จำกัด (มหาชน) บริษัท
ลานนารีซอร์สเซส จำกัด (มหาชน) บริษัท เอเชีย กรีน เอนเนอจี จำกัด (มหาชน) และบริษัท
เอ็นเนอร์ยี่ เอิร์ธ จำกัด (มหาชน) เป็นต้น
โดยบริษัทฯเป็นผู้นำตลาดในกลุ่มโรงงานอุตสาหกรรมขนาดกลางและขนาดเล็ก
บริษัทฯเน้นการเพิ่มลูกค้าในกลุ่มโรงงานอุตสาหกรรมขนาดกลางและขนาดเล็กมากกว่ากลุ่มโรงงานอุตสาหกรรมขนาดใหญ่
เพื่อเป็นการหลีกเลี่ยงการแข่งขันทางด้านราคา

แนวโน้มอุตสาหกรรม

ในช่วงเดือนมกราคมถึงเดือนกันยายนปี 2555 มีปริมาณการใช้ถ่านหินและลิกไนต์รวมประมาณ
27.52 ล้านตัน ลดลงร้อยละ 2.07 จากช่วงเดียวกันของปี 2554 ซึ่งมีปริมาณการใช้รวมประมาณ
28.10 ล้านตัน การใช้ลิกไนต์ในช่วงเดือนมกราคมถึงเดือนกันยายนปี 2555 ประมาณ 13.73
ล้านตัน แบ่งเป็นภาคการผลิตไฟฟ้าของ กฟผ.จำนวน 12.67 ล้านตัน และอีก 1.06 ล้านตัน
นำไปใช้ในภาคอุตสาหกรรมต่างๆ ได้แก่ การผลิตปูนซีเมนต์ กระดาษ อาหาร
ในขณะที่การใช้ถ่านหินนำเข้าในในช่วงเดือนมกราคมถึงเดือนกันยายนปี 2555 ประมาณ 13.78
ล้านตัน เพิ่มขึ้นร้อยละ 9.57 เป็นการใช้ในอุตสาหกรรมจำนวน 8.06 ล้านตัน ที่เหลืออีกประมาณ
5.72 ล้านตันใช้เป็นเชื้อเพลิงในการผลิตกระแสไฟฟ้าของ SPP และ IPP

+----------------------+-------+-------+-------+-------+-----------+
| ประเภท               | ปริมาณ |       |       |       | อัตร       |
|                      | (ล    |       |       |       | าการเติบโต |
|                      | ้านตัน) |       |       |       |           |
|                      |       |       |       |       | (ร้อยละ)   |
+----------------------+-------+-------+-------+-------+-----------+
|                      | 2553  | 2554  | 2554  | 2555  |           |
|                      |       |       |       |       |           |
|                      |       |       | (     | (     |           |
|                      |       |       | ม.ค.- | ม.ค.- |           |
|                      |       |       | ก.ย.) | ก.ย.) |           |
+----------------------+-------+-------+-------+-------+-----------+
| การบริโภคลิกไนต์        | 18.02 | 20.02 | 15.52 | 13.73 | -11.51    |
+----------------------+-------+-------+-------+-------+-----------+
| ผลิตกระแสไฟฟ้า (กฟผ.)  | 16.00 | 17.16 | 13.14 | 12.67 | -3.58     |
+----------------------+-------+-------+-------+-------+-----------+
| อุตสาหกรรม            | 2.02  | 2.86  | 2.38  | 1.06  | -55.46    |
+----------------------+-------+-------+-------+-------+-----------+
| การบริโภคถ่านหิน        | 16.90 | 16.33 | 12.58 | 13.78 | 9.57      |
+----------------------+-------+-------+-------+-------+-----------+
| ผลิตกระแสไฟฟ้า (SPP    | 5.87  | 6.16  | 4.76  | 5.72  | 20.25     |
| และ IPP)             |       |       |       |       |           |
+----------------------+-------+-------+-------+-------+-----------+
| อุตสาหกรรม            | 11.03 | 10.17 | 7.82  | 8.06  | 3.07      |
+----------------------+-------+-------+-------+-------+-----------+
| ความต้องการโดยรวม     | 34.92 | 36.35 | 28.10 | 27.52 | -2.07     |
+----------------------+-------+-------+-------+-------+-----------+

ที่มา : สำนักนโยบายและแผนพลังงาน กระทรวงพลังงาน

การจัดหาผลิตภัณฑ์และบริการ

  บริษัทฯมีกระบวนการในการจัดหาผลิตภัณฑ์และบริการตามขั้นตอนดังต่อไปนี้

1. บริษัทฯนำเข้าถ่านหินจากประเทศอินโดนีเซีย ซึ่งเป็นแหล่งผลิตถ่านหินที่ใหญ่ติดอันดับ 1 ใน 3
ของโลก โดยบริษัทฯได้ทำการคัดเลือกเหมืองถ่านหินที่มีคุณภาพดี ให้ค่าความร้อนสูง มีค่าความชื้นต่ำ
มีปริมาณกำมะถันต่ำ สอดคล้องกับความต้องการของลูกค้า
เนื่องจากประเทศอินโดนีเซียอยู่ใกล้กับประเทศไทย
เมื่อเปรียบเทียบกับถ่านหินแหล่งอื่นในต่างประเทศ
จึงประหยัดค่าขนส่งและทำให้ถ่านหินของบริษัทฯมีต้นทุนที่ต่ำลง
โดยบริษัทฯจะเปิดเลตเตอร์ออฟเครดิตให้กับผู้จำหน่ายที่ประเทศอินโดนีเซีย
และนำเข้าครั้งละประมาณ 50,000-70,000 ตัน
โดยขนส่งทางเรือเดินทะเลเพื่อนำเข้ามาในประเทศไทย

2. เรือเดินทะเลจากประเทศอินโดนีเซียจะเข้ามาจอดท่าที่เกาะสีชัง
จากนั้นขนถ่ายลงเรือโป๊ะอีกทอดหนึ่งซึ่งเรือโป๊ะสามารถขนถ่ายถ่านหินได้ครั้งละ 500-2,500
ตันต่อลำ โดยเดินทางมาขึ้นที่ท่าเรือ จังหวัดสมุทรสาคร และท่าเรือ จังหวัดอยุธยา

3. บริษัทฯสามารถจัดส่งถ่านหินตรงให้ลูกค้าได้ทันทีหรือขนย้ายถ่านหินเข้าคลังสินค้าที่อำเภอสวนส้ม
จังหวัดสมุทรสาคร หรือ คลังสินค้านครหลวง จังหวัดอยุธยา เพื่อคัดเลือกและปรับปรุงคุณภาพ
แล้วจึงส่งถ่านหินให้กับลูกค้า โดยรถบรรทุกของบริษัทฯหรือรถบรรทุกของบริษัทผู้รับเหมาต่อไป

  บริษัทฯมีนโยบายในการเก็บสินค้าคงคลังในระดับที่เหมาะสม
  เพื่อให้สามารถส่งสินค้าได้ทันกับความต้องการของลูกค้า และบริษัทฯมีการนำเข้าถ่านหินทุกเดือน
  โดยระยะเวลาตั้งแต่การสั่งซื้อถ่านหินจนกระทั่งขนส่งถ่านหินเข้าเก็บคลังสิน ค้าใช้เวลาประมาณ
  45 วัน

ปัจจัยความเสี่ยง

1.  ความเสี่ยงจากต้นทุนสินค้ามีราคาแปรผันไปตามราคาซื้อขายของตลาดโลก

ต้นทุนราคาถ่านหินที่บริษัทฯนำเข้ามีองค์ประกอบหลัก คือ ราคาถ่านหิน ค่าระวางเรือ
และอัตราแลกเปลี่ยนเงินตราต่างประเทศ ซึ่งปัจจัยเหล่านี้จะมีราคาผันแปรไปตามราคาตลาดโลก
ดังนั้นการเปลี่ยนแปลงด้านราคาขององค์ประกอบเหล่านี้จึงมีผลกระทบโดยตรงกับต้นทุนสินค้าของบริษัทฯ
โดยหากราคาถ่านหิน ค่าระวางทางเรือมีการปรับราคาขึ้น และอัตราแลกเปลี่ยนมีการอ่อนค่าลง
จะส่งผลให้ต้นทุนสินค้าของบริษัทฯสูงขึ้น

ราคาถ่านหินและค่าระวางเรือมีการปรับตัวขึ้นลงตามปัจจัยด้านอุปสงค์และอุปทานในตลาดโลก
สำหรับถ่านหิน ปัจจุบันบริษัทฯได้ทำสัญญาซื้อขายถ่านหินบางส่วนกับผู้จัดจำหน่าย/ผู้ผลิต
โดยมีการตกลงกำหนดราคาในลักษณะปีต่อปี โดยอ้างอิงราคาในตลาดโลก
ดังนั้นในระหว่างปีที่ราคาถ่านหินมีการเปลี่ยนแปลงขึ้นลงตามภาวะอุปสงค์และอุปทานจึงมีผลกระทบด้านต้นทุนกับบริษัทฯบางส่วน
สำหรับค่าระวางเรือ บริษัทฯทำสัญญากับบริษัทเดินเรือ โดยบริษัทฯจะตกลงกำหนดราคาล่วงหน้า
โดยอ้างอิงราคาในตลาดโลกเช่นกัน ทั้งนี้
บริษัทฯมีทีมงานในการติดตามข้อมูลของราคาถ่านหินและค่าระวางเรืออย่างใกล้ชิด
เพื่อให้บริษัทฯสามารถบริหารต้นทุนสินค้าได้อย่างมีประสิทธิภาพ

จากการที่บริษัทฯนำเข้าถ่านหินจากต่างประเทศและค่าระวางเรือมีต้นทุนเป็นสกุลเงินเหรียญสหรัฐอเมริกา
ส่งผลให้ในบริษัทฯมีมูลค่าการสั่งซื้อสินค้าส่วนใหญ่เป็นสกุลเงินดอลลาร์สหรัฐอเมริกา
ในขณะที่จำหน่ายให้กับโรงงานอุตสาหกรรมภายในประเทศเท่านั้นซึ่งรายได้ทั้งหมดเป็นสกุลเงินบาท
ทำให้บริษัทฯมีความเสี่ยงจากอัตราแลกเปลี่ยนเกิดขึ้นหากค่าเงินบาทมีการอ่อนค่าลง
และบริษัทฯมีต้นทุนที่สูงขึ้น อย่างไรก็ตาม
บริษัทฯมีการป้องกันผลกระทบจากความผันผวนของอัตราแลกเปลี่ยน
โดยการซื้อขายเงินตราต่างประเทศล่วงหน้า (Forward Contract)
ของราคาถ่านหินและค่าระวางเรือที่นำเข้าทั้งหมด
ดังนั้นจากนโยบายดังกล่าวทำให้บริษัทฯสามารถลดความเสี่ยงในเรื่องของอัตราแลกเปลี่ยนลงได้

2.  ความเสี่ยงจากผู้ประกอบการรายใหม่

ธุรกิจการนำเข้าและจัดจำหน่ายถ่านหินให้กับโรงงานอุตสาหกรรมภายในประเทศเป็นธุรกิจที่ผู้ประกอบการรายใหม่ไม่มีความจำเป็นที่จะต้องลงทุนในอุปกรณ์เครื่องจักรมากนักและเป็นตลาดที่มีผู้แข่งขันน้อยราย
ทำให้มีโอกาสที่จะมีผู้แข่งขันรายใหม่เข้ามาประกอบธุรกิจนี้ได้
ดังนั้นบริษัทฯจึงได้มีการวางกลยุทธ์ที่สำคัญทางด้านผลิตภัณฑ์ให้แตกต่างจากบริษัทคู่แข่งทั่วไปเพื่อให้เกิดมูลค่าเพิ่มและสามารถสนองความต้องการของลูกค้าได้มากที่สุด
โดยจะต้องอาศัยประสบการณ์และความเชี่ยวชาญในการคัดเลือกและปรับปรุงคุณภาพถ่านหินดังกล่าวรวมถึงจะต้องมีความรู้ที่จะสามารถให้คำแนะนำกับลูกค้าให้ใช้ถ่านหินให้เหมาะสมกับประเภทของหม้อไอน้ำที่ใช้ในโรงงานอุตสาหกรรม
ในปัจจุบันบริษัทฯมีลูกค้าเป็นจำนวนมาก ทำให้บริษัทฯสามารถนำเข้าถ่านหินด้วยเรือขนาดใหญ่
ส่งผลให้บริษัทฯมีค่าระวางเรือที่ถูกกว่าค่าระวางเรือในกรณีที่นำเข้าถ่านหินจำนวนน้อย
ซึ่งผู้ประกอบการรายใหม่ไม่สามารถนำเข้าถ่านหินจำนวนมากในคราวเดียวกันสำหรับช่วงเริ่มต้นการดำเนินกิจการ
ซึ่งเป็นข้อได้เปรียบในการดำเนินธุรกิจของบริษัทฯ

3. ความเสี่ยงด้านพลังงานอื่นทดแทนและการขยายฐานลูกค้า

โดยทั่วไป แหล่งพลังงานหลักที่ใช้ในโรงงานอุตสาหกรรมของประเทศไทยจะมีอยู่ 3 ประเภทใหญ่ๆ
คือ น้ำมันเตา ก๊าซธรรมชาติ และถ่านหิน
น้ำมันเตาเป็นแหล่งเชื้อเพลิงที่โรงงานอุตสาหกรรมส่วนใหญ่เลือกใช้
เนื่องจากการจัดหาซื้อทำได้สะดวก การใช้งานที่ไม่ยุ่งยากและการบำรุงรักษาหม้อไอน้ำทำได้ง่าย
ส่วนก๊าซธรรมชาติส่วนใหญ่จะใช้ในอุตสาหกรรมโรงไฟฟ้า เนื่องจากมีราคาถูกกว่าน้ำมันเตา
ส่วนการใช้ถ่านหินยังไม่เป็นที่แพร่หลายในอุตสาหกรรมต่างๆมากนักเนื่องจากผู้ใช้ยังขาดความรู้ในการใช้ถ่านหินได้ดีเพียงพอ
ในส่วนของเชื้อเพลิงทดแทนชนิดอื่นที่มีราคาต่ำกว่า เช่น แกลบ
จะไม่มีผลกระทบต่อยอดขายถ่านหินของบริษัทฯมากนัก เนื่องจากแกลบเป็นเชื้อเพลิงที่มีจำนวนจำกัด
ไม่เพียงพอต่อการผลิตไอน้ำของโรงงานอุตสาหกรรม

อย่างไรก็ตาม
จากอดีตจนถึงปัจจุบันถ่านหินมีจุดเด่นในเรื่องของการเป็นเชื้อเพลิงที่มีต้นทุนต่ำโดยมีค่าใช้จ่ายในการผลิตเชื้อเพลิงไอน้ำต่ำกว่าน้ำมันเตาประมาณ
3 เท่า ลูกค้ามีระยะเวลาคืนทุนเฉลี่ยประมาณ 9-24 เดือน
ขึ้นอยู่กับปริมาณการใช้ถ่านหินและประเภทของหม้อไอน้ำ
บริษัทฯจึงคาดว่าการใช้ถ่านหินในอนาคตมีแนวโน้มที่จะเพิ่มขึ้นมากกว่าเดิมเป็นจำนวนมาก

4. ความเสี่ยงด้านสิ่งแวดล้อม

ถ่านหินที่นำมาใช้ในโรงงานอุตสาหกรรมมีหลายประเภท
สามารถจัดเรียงตามคุณภาพที่ดีที่สุดของถ่านหินโดยพิจารณาจากค่าความร้อนที่สูงและมีผลกระทบต่อสิ่งแวดล้อมน้อยได้แก่
แอนทราไซต์ บิทูมินัส ซับบิทูมินัสและลิกไนต์ โดยถ่านลิกไนต์จะก่อให้เกิดมลภาวะกับสิ่งแวดล้อมสูง
ในขณะที่ถ่านหินประเภทอื่นๆจะก่อให้เกิดมลภาวะกับสิ่งแวดล้อมน้อยกว่ามาก

ปัจจุบัน บริษัทฯนำเข้าถ่านหินประเภทบิทูมินัสและซับบิทูมินัส โดยถ่านหินทั้ง 2
ประเภทเป็นถ่านหินที่มีคุณภาพดีและมีกำมะถันในระดับต่ำ (ปริมาณกำมะถันอยู่ในช่วง 0.1-1.5
เปอร์เซ็นต์ ในขณะที่น้ำมันเตามีกำมะถันอยู่ในช่วง 0.1-3.0 เปอร์เซ็นต์)
ทำให้มีผลกระทบกับสิ่งแวดล้อมน้อยเมื่อนำมาใช้งาน
และจากการที่บริษัทฯมีระบบในการจัดเก็บถ่านหินอย่างถูกต้องตามหลักวิชาการ
โดยมีมาตรการในการควบคุมฝุ่นอย่างรัดกุม เช่น การจัดให้มีผ้าใบคลุมรอบกองถ่านหิน
การฉีดน้ำดักฝุ่นไม่ให้ฟุ้งกระจาย การสร้างรั้วรอบคลังสินค้า
การตรวจสอบคุณภาพน้ำและอากาศเป็นประจำ
รถที่บรรทุกถ่านหินจะมีผ้าใบปิดคลุมมิดชิดไม่ให้เศษถ่านหินตกพื้น
และมีการล้างล้อรถบรรทุกถ่านหินทุกคันก่อนออกจากคลังสินค้า เป็นต้น นอกจากนั้น
บริษัทฯอยู่ระหว่างการดำเนินแผนงานเพิ่มประสิทธิภาพในการป้องกันด้านสิ่งแวดล้อม เช่น
กระบวนการผลิตในระบบปิด มีระบบป้องกันการฟุ้งกระจายของฝุ่น โดยติดตั้งม่านกันฝุ่น
และใช้ระบบสเปรย์น้ำ เพื่อเพิ่มความมั่นใจในการจัดการด้านสิ่งแวดล้อมของบริษัทฯ

ยิ่งไปกว่านั้น นอกจากมาตรการป้องกันผลกระทบต่อสิ่งแวดล้อมข้างต้น
บริษัทฯยังได้ดำเนินมาตรการส่งเสริมคุณภาพสิ่งแวดล้อมและชุมชนในด้านต่างๆ ได้แก่
การนำระบบจัดการด้านสิ่งแวดล้อม ISO 14001: 2004 มาใช้ในองค์กร
ซึ่งเป็นมาตรฐานระบบการจัดการสิ่งแวดล้อม (Environmental Management System: EMS)
ที่กำหนดขึ้นโดยองค์การมาตรฐานสากล
การนำระบบการจัดการพลังงานและการอนุรักษ์พลังงานมาใช้ในองค์กร
โครงการปรับปรุงภูมิทัศน์ชุมชนรอบพื้นที่สถานประกอบการ
รวมทั้งโครงการด้านการพัฒนาชุมชนและส่งเสริมอาชีพ ด้านการศึกษาและเยาวชน
ด้านการส่งเสริมสุขภาพและสาธารณสุข ด้านศาสนาและวัฒนธรรม และด้านสาธารณกุศล ต่างๆ

สรุปฐานะการเงินและผลการดำเนินงาน

(หน่วย : ล้านบาท)

+-------------------------+----------+----------+----------+----------+
| ผลการดำเนินงาน           | 2553     | 2553     | 2554     | 2555     |
|                         |          |          |          |          |
|                         | (ม.ค.53  | (ต.ค.52  | (ต.ค.53  | (ต.ค.54  |
|                         | -ก.ย.53) | -ก.ย.53) | -ก.ย.54) | -ก.ย.55) |
+-------------------------+----------+----------+----------+----------+
| รายได้รวม                | 2,115.59 | 2,761.69 | 3,315.35 | 3,464.07 |
+-------------------------+----------+----------+----------+----------+
| กำไร(ขาดทุน)สุทธิ          | 71.21    | (49.28)  | 60.52    | (288.26) |
+-------------------------+----------+----------+----------+----------+
| อัตรากำไรขั้นต้น (%)        | 17.54    | 17.00    | 17.14    | 7.60     |
+-------------------------+----------+----------+----------+----------+
| อัตรากำไร(ขาดทุน)สุทธิ (%)  | 3.39     | (1.78)   | 1.85     | (8.41)   |
+-------------------------+----------+----------+----------+----------+
| กำไร(ขาดทุน)สุทธิต่อหุ้น      | 0.47     | (0.32)   | 0.39     | (1.88)   |
| (บาทต่อหุ้น) *             |          |          |          |          |
+-------------------------+----------+----------+----------+----------+

  ------------------------------ ------------- ------------- -------------
  ฐานะทางการเงิน                  2553          2554          2555

  สินทรัพย์รวม                      3,463.33      3,569.68      2,745.05

  หนี้สินรวม                        2,495.78      2,529.99      2,024.32

  รวมส่วนของผู้ถือหุ้น                 967.55        1,039.69      720.74

  มูลค่าตามบัญชีต่อหุ้น (บาทต่อหุ้น) *     6.36          6.78          4.70
  ------------------------------ ------------- ------------- -------------

หมายเหตุ * ปรับมูลค่าที่ตราไว้เป็น 0.50 บาท เพื่อการเปรียบเทียบ

-   รายได้

บริษัทฯและบริษัทย่อยมีรายได้จากการขายถ่านหินในปี 2553 (ต.ค.52-ก.ย.53) 2554
(ต.ค.53-ก.ย.54) และ 2555 (ต.ค.54-ก.ย.55) เท่ากับ 2,719.09 3,242.42 และ
3,397.73 ล้านบาท โดยรายได้จากการขายในปี 2555 เพิ่มขึ้นร้อยละ 4.79 จากปี 2554
ในขณะที่ปริมาณขายในปี 2555 ไม่ขยายตัวจากปี 2554
ทั้งนี้เนื่องจากเหตุการณ์น้ำท่วมในช่วงไตรมาส 1 (ต.ค.-ธ.ค.55)
บริษัทฯไม่สามารถทำการขนส่งสินค้าไปยังลูกค้าได้
ส่งผลให้ปริมาณขายของบริษัทฯขาดหายไปประมาณ 2 เดือน หรือประมาณ 400-500 ล้านบาท
อย่างไรก็ตาม หลังช่วงเหตุการณ์น้ำท่วม กลุ่มอุตสาหกรรมต่างๆ เริ่มฟื้นตัวและเริ่มการผลิต
ประกอบกับอุปสงค์ในประเทศที่ยังคงแข็งแกร่ง
ภาคอสังหาริมทรัพย์ที่ยังคงขยายตัวและโครงการสาธารณูปโภคของรัฐที่ทยอยเริ่มดำเนินการ
ส่งผลให้บริษัทฯได้รับคำสั่งซื้อในปริมาณมากอย่างต่อเนื่องจากกลุ่มลูกค้าขนาดใหญ่ ได้แก่
อุตสาหกรรมปูนซีเมนต์ โดยปริมาณการขายในกลุ่มลูกค้าขนาดกลางและเล็ก ได้แก่
อุตสาหกรรมอาหารและเครื่องดื่ม อุตสาหกรรมสิ่งทอ
มีปริมาณการขายไม่เปลี่ยนแปลงมากนักเมื่อเทียบกับปีก่อนหน้า
โดยบริษัทฯยังคงสามารถรักษาฐานลูกค้ากลุ่มนี้ไว้ได้เป็นอย่างดี

-   ต้นทุนขาย

ต้นทุนขายถ่านหินของบริษัทฯมีองค์ประกอบหลัก คือ ค่าถ่านหินและค่าระวางเรือ
โดยค่าถ่านหินและค่าระวางเรือในช่วง 3 ปีที่ผ่านมา มีสัดส่วนต้นทุนรวมประมาณร้อยละ 90
ของมูลค่าการสั่งซื้อสินค้าทั้งหมด โดยในปี 2553 (ต.ค.52-ก.ย.53 2554 (ต.ค.53-ก.ย.54)
และ 2555 (ต.ค.54-ก.ย.55) บริษัทฯและบริษัทย่อยมีต้นทุนขายเท่ากับ 2,263.77 2,689.60
และ 3,159.21 ล้านบาท คิดเป็นร้อยละ 83.25 82.95 และ 92.98 ของรายได้จากการขาย
สัดส่วนของต้นทุนขายต่อรายได้จากการขายในปี 2555 เพิ่มขึ้นอย่างมีนัยสำคัญจากปี 2554 และ
2553 เป็นผลจากต้นทุนการนำเข้าถ่านหินของบริษัทฯโดยเฉลี่ยสูงขึ้น อัตราแลกเปลี่ยนอ่อนค่าลง
และค่าใช้จ่ายที่สูงกว่าปกติในช่วงเหตุการณ์น้ำท่วมน้ำท่วม นอกจากนั้น ในระหว่างปี 2555
บริษัทได้บันทึกค่าเผื่อมูลค่าสุทธิที่คาดว่าจะได้รับจากสินค้าคงเหลือจำนวน 107 ล้านบาท
โดยรวมแสดงรายการอยู่ในต้นทุนขายในงบกำไรขาดทุนเบ็ดเสร็จของบริษัทฯ
ส่งผลให้ต้นทุนขายของบริษัทฯเพิ่มขึ้นอย่างมีนัยสำคัญจากปีที่ผ่านมา

-   ค่าใช้จ่ายในการขายและบริหาร

บริษัทฯและบริษัทย่อยมีค่าใช้จ่ายในการขายและบริหารในปี 2553 (ต.ค.52-ก.ย.53) 2554
(ต.ค.53-ก.ย.54) และ 2555 (ต.ค.54-ก.ย.55) เท่ากับ 322.63 394.35 และ 478.67
ล้านบาท โดยบริษัทฯและบริษัทย่อยมีสัดส่วนของค่าใช้จ่ายในการขายและบริหารคิดเป็นร้อยละ
11.68 11.89 และ 14.44 ของรายได้รวม
สัดส่วนค่าใช้จ่ายในการขายและบริหารต่อรายได้รวมในปี 2555 ปรับตัวสูงขึ้นจากปี 2553 และ
2554 ทั้งนี้เนื่องจากค่าขนส่งสินค้าที่สูงขึ้นเป็นพิเศษ
ซึ่งจากการหยุดดำเนินการชั่วคราวของโรงงานสวนส้ม จังหวัดสมุทรสาคร
อันเป็นผลจากคำสั่งของทางจังหวัดในการให้โรงงานถ่านหินทุกแห่งในจังหวัดสมุทรสาครหยุดการดำเนินงานชั่วคราว
โดยบริษัทได้ใช้ฐานการผลิตที่โรงงานนครหลวง
จังหวัดอยุธยาเพียงแห่งเดียวในการขนส่งถ่านหินให้กับลูกค้าทุกราย
โดยเมื่อโรงงานสวนส้มเริ่มเปิดดำเนินการ
คาดว่าค่าใช้จ่ายในการขายและบริหารของบริษัทฯจะเข้าสู่ระดับปกติ

บริษัทฯและบริษัทย่อยมีต้นทุนทางการเงินในปี 2553 (ต.ค.52-ก.ย.53) 2554
(ต.ค.53-ก.ย.54) และ 2555 (ต.ค.54-ก.ย.55) เท่ากับ 68.22 83.58 และ106.36
ล้านบาท คิดเป็นร้อยละ 2.47 2.52 และ 3.07 ของรายได้รวม โดยในปี 2555
มีการบริษัทบันทึกขาดทุนจากการปรับมูลค่ายุติธรรมของสัญญาอัตราแลกเปลี่ยนเงินตราต่างประเทศล่วงหน้า
ซึ่งหากคิดเฉพาะดอกเบี้ยจ่ายในปี 2555 พบว่าเพิ่มขึ้นเล็กน้อยจากปี 2554
เนื่องจากระดับต้นทุนสินค้านำเข้าโดยเฉลี่ยสูงกว่าช่วงเดียวกันของปีที่ผ่านมา นอกจากนั้น
อัตราดอกเบี้ยในตลาดการเงินในปี 2555 โดยเฉลี่ยอยู่ในระดับที่สูงกว่าช่วงเดียวกันของปีที่ผ่านมา
ส่งผลให้ต้นทุนทางการเงินสำหรับเงินทุนหมุนเวียนของบริษัทฯในการนำเข้าถ่านหินและรวมถึงเงินกู้ระยะยาวของบริษัทเพิ่มมากขึ้น
อย่างไรก็ตาม ดอกเบี้ยจ่ายของบริษัทมีลดลงอย่างมีนัยสำคัญหลังจากไตรมาส 2
จากการทยอยชำระสินเชื่อทรัสต์รีซีทและสินเขื่อระยะยาวจำนวนมาก
ซึ่งเป็นผลจากการระบายสินค้าคงคลังในปริมาณมากของบริษัทฯ

-   กำไร

บริษัทฯและบริษัทย่อย มีอัตรากำไรขั้นต้นในปี 2553 (ม.ค.-ก.ย.53) 2554 (ต.ค.53-ก.ย.54)
และ 2555 (ต.ค.54-ก.ย.55) เท่ากับร้อยละ 17.54 17.14 และ 7.60 ตามลำดับ
โดยอัตรากำไรขั้นต้นของปี 2555 ลดลงอย่างมีนัยสำคัญจากปี 2554
ซึ่งโดยหลักเกิดจากต้นทุนขายที่สูงขึ้นจากเหตุผลเรื่องมูลค่าสินค้านำเข้าโดยเฉลี่ยสูงขึ้นและการบันทึกค่าเผื่อมูลค่าสุทธิที่คาดว่าจะได้รับจากสินค้าคงเหลือในปี
2555 ตามที่ได้กล่าวมา นอกจากนั้น สัดส่วนของปริมาณขายในปี 2555
ในกลุ่มลูกค้าขนาดใหญ่ของบริษัทฯรวมถึงการขายในรูปแบบปริมาณมากต่อครั้ง (big lot) เพิ่มขึ้น
โดยสัดส่วนของปริมาณการขายลักษณะดังกล่าวต่อปริมาณขายทั้งหมดของบริษัทฯเพิ่มขึ้นจากร้อยละ
47.7 ในปี 2554 เป็นร้อยละ 54.2 ในปี 2555
ซึ่งโดยปกติการขายลักษณะดังกล่าวจะมีอัตรากำไรขั้นต้นต่ำกว่าการขายให้กับกลุ่มลูกค้าขนาดกลางและขนาดเล็ก
ซึ่งเป็นรายได้หลักของบริษัทฯ

บริษัทฯและบริษัทย่อยมีอัตรากำไรจากการดำเนินงานในปี 2553 (ม.ค.-ก.ย.53) 2554
(ต.ค.53-ก.ย.54) และ 2555 (ต.ค.54-ก.ย.55) เท่ากับร้อยละ 6.79 6.31และ (5.30)
ตามลำดับ อัตรากำไรจากการดำเนินงานในปี 2555
ลดลงอย่างมีนัยสำคัญจากผลกระทบของอัตรากำไรขั้นต้นที่ปรับลดลง
ในขณะที่ค่าใช้จ่ายในการขายและบริหารเพิ่มสูงขึ้นจากการหยุดดำเนินการชั่วคราวของโรงงานสวนส้ม
จังหวัดสมุทรสาคร ดังเหตุผลที่กล่าวข้างต้น

บริษัทฯและบริษัทย่อยมีกำไรสุทธิในปี 2553 (ม.ค.-ก.ย.53) 2554 (ต.ค.53-ก.ย.54) และ
2555 (ต.ค.54-ก.ย.55)เท่ากับ 71.21 60.52 และ (288.26) ล้านบาทตามลำดับ
คิดเป็นอัตรากำไรสุทธิเท่ากับร้อยละ 3.39 1.85 และ (8.41) ตามลำดับ ในปี 2555
กำไรสุทธิและอัตรากำไรสุทธิปรับลดลงอย่างมีนัยสำคัญจากปี 2554 และ 2553
เนื่องจากต้นทุนขายที่เพิ่มขึ้น การบันทึกค่าเผื่อมูลค่าสุทธิที่คาดว่าจะได้รับจากสินค้าคงเหลือในปี
2555 และค่าใช้จ่ายในการขายและบริหารที่สูงขึ้นเป็นพิเศษดังเหตุผลที่กล่าวข้างต้น

-   อัตราส่วนสภาพคล่อง

ณ วันที่ 30 กันยายน 2553 วันที่ 30 กันยายน 2554 และวันที่ 30 กันยายน 2555
บริษัทฯและบริษัทย่อยมีอัตราส่วนสภาพคล่องเท่ากับ 1.16 1.34 และ 0.92 เท่า ตามลำดับ
และมีอัตราส่วนสภาพคล่องหมุนเร็วเท่ากับ 0.31 0.37 และ 0.36 เท่า ตามลำดับ
บริษัทฯมีอัตราส่วนสภาพคล่องเปลี่ยนแปลงไปจากปี 2554
โดยมีสาเหตุจากการจัดประเภทเงินกู้ยืมระยะยาวที่จะถึงกำหนดชำระเกินหนึ่งปี จำนวน 134
ล้านบาทเป็นหนี้สินหมุนเวียน
โดยเป็นผลสืบเนื่องจากที่บริษัทฯได้รับหนังสือรับรองจากธนาคารยกเว้นการปฏิบัติตามเงื่อนไขที่กำหนดในสัญญาเงินกู้ภายหลังวันที่ในงบการเงิน
ซึ่งไม่ได้ส่งผลต่อสภาพคล่องในการดำเนินงานจริงของบริษัทฯ อย่างไรก็ตาม
ในงบการเงินในงวดถัดไป
เงินกู้ยืมดังกล่าวจะถูกจัดประเภทเป็นหนี้สินไม่หมุนเวียนตามกำหนดชำระคืนเงินกู้ยืม
ซึ่งคาดว่าจะทำให้อัตราส่วนสภาพคล่องของบริษัทฯจะกลับเข้าสู่ภาวะปกติ

ธุรกิจของบริษัทฯมีความต้องการเงินทุนหมุนเวียนสูง
เนื่องจากบริษัทฯต้องจ่ายค่าระวางเรือและค่าถ่านหินเป็นจำนวนมากในการนำเข้าแต่ละครั้ง
การเก็บสินค้าที่คลังสินค้า และการให้เครดิตกับลูกค้าอีกประมาณ 30-45 วัน โดยบริษัทฯ มีวงเงิน
L/C T/R, P/N, O/D และอื่นๆ ตามความเหมาะสม
เพื่อให้มีสภาพคล่องที่เพียงพอในการดำเนินธุรกิจ

-   ส่วนของผู้ถือหุ้น

บริษัทฯและบริษัทย่อยมีส่วนของผู้ถือหุ้น ณ วันที่ 30 กันยายน 2553 วันที่ 30 กันยายน 2554
และวันที่ 30 กันยายน 2555 เท่ากับ 967.55 1,039.69 และ 720.74 ล้านบาท ตามลำดับ
บริษัทฯมีนโยบายจ่ายเงินปันผลไม่น้อยกว่าร้อยละ 40 ของกำไรสุทธิ โดยในปี 2555
บริษัทฯงดจ่ายเงินปันผลเนื่องจากต้องการรักษากระแสเงินสดเพื่อเป็นทุนหมุนเวียนและใช้ในการขยายกิจการต่อไป

-   ความเหมาะสมของโครงสร้างเงินทุน

เมื่อพิจารณาความเหมาะสมของโครงสร้างเงินทุน ณ วันที่ 30 กันยายน 2553 วันที่ 30 กันยายน
2554 และวันที่ 30 กันยายน 2555
พบว่าบริษัทฯและบริษัทย่อยมีอัตราส่วนหนี้สินต่อส่วนของผู้ถือหุ้นเท่ากับ 2.58 2.43 และ 2.81 เท่า
ตามลำดับ อัตราส่วนนี้ปรับเพิ่มขึ้นในปี 2555 เนื่องจากหนี้สินรวมลดร้อยละ 20
ในขณะที่ส่วนของผู้ถือหุ้นลดลงร้อยละ 31
โดยหนี้สินรวมลดลงในอัตราที่น้อยกว่าการลดลงในส่วนของผู้ถือหุ้น นอกจากนั้น
บริษัทฯและบริษัทย่อยมีอัตราส่วนหนี้สินที่มีภาระดอกเบี้ยต่อส่วนของผู้ถือหุ้นเท่ากับ 2.10 และ 2.39
ตามลำดับ โดยหนี้สินที่มีภาระดอกเบี้ยในปี 2555 ลดลงจากปี 2554 ถึงประมาณ 462 ล้านบาท
ซึ่งเกิดจากการชำระสินเชื่อทรัสต์รีซีทและสินเชื่อระยะยาวจำนวนมากตามกระแสเงินสดที่บริษัทฯได้รับจากการระบายสินค้าคงคลัง